SL Uradni list Evropske unije C 80/14

Obvestilo v skladu s členom 19(2) Uredbe Sveta (ES) št. 732/2008 o ustavitvi preiskave glede učinkovitega izvajanja Enotne konvencije Združenih narodov o mamilih v Boliviji

2013/C 80/07

Komisija je 20. marca 2012 objavila Izvedbeni sklep Komisije 2012/161/EU (1), ki je sprožil začetek preiskave, da se analizirajo učinki odstopa Večnacionalne države Bolivije („Bolivija“) od Enotne konvencije Združenih narodov o mamilih („Enotna konvencija ZN“ ali „Konvencija“) ter da se ugotovi, ali se zadevna zakonodaja učinkovito izvaja. Namen preiskave je bil ugotoviti, ali bi bilo treba posebni spodbujevalni režim za trajnostni razvoj in dobro upravljanje („tarifni preferenciali GSP+“), ki je bil dodeljen Boliviji v skladu s členom 8 Uredbe Sveta (ES) št. 732/2008 (2) o uporabi sheme splošnih tarifnih preferencialov („uredba o GSP“), preklicati v skladu z določbami iz člena 15(2) navedene uredbe.

Preiskava se je začela po tem, ko je Bolivija 29. junija 2011 pri Generalnem sekretarju Združenih narodov deponirala listino o odpovedi Enotne konvencije Združenih narodov o mamilih. Odpoved je začela veljati 1. januarja 2012. Vlada Bolivije je 29. decembra 2011 pri Generalnem sekretarju Združenih narodov zaprosila za ponoven pristop k Enotni konvenciji ZN s pridržkom, ki bi omogočil tradicionalno žvečenje listov koke, uživanje in uporabo listov koke v naravni obliki za kulturne in medicinske namene, uporabo za pripravo čajev, gojenje, prodajanje in posedovanje listov koke v ustreznih količinah za navedene zakonite namene. Predpisi Konvencije določajo, da se zahtevek sprejme, razen če bi tretjina od 183 podpisnic do 10. januarja 2013 izrazila nasprotovanje.

Komisija je ugotovila, da je do 10. januarja 2013 bolivijskemu ponovnemu pristopu k Enotni konvenciji ZN nasprotovalo samo 15 podpisnic. Zato je Bolivija od 10. februarja 2013 spet pristopila h Konvenciji.

Komisija je preverila, ali so bolivijski organi po odpovedi Konvencije spremenili zakonodajo in prakso v zvezi z nezakonitimi drogami in ali je to privedlo do neučinkovitega izvajanja zakonodaje. V zvezi s tem je Komisija bolivijski vladi poslala vprašalnik. Ta ga je izpolnjenega vrnila v ustreznem časovnem roku. Komisija je analizirala vsebino odgovorov in vladi Bolivije poslala zahtevek za podrobnejšo obrazložitev nekaterih elementov. Bolivija je v ustreznem časovnem roku predložila zahtevane obrazložitve.

Komisija je upoštevala tudi druge zadevne informacije, zlasti najnovejša razpoložljiva poročila zadevnih mednarodnih organov, kot sta Mednarodna uprava za kontrolo narkotikov (INCB) in Urad Združenih narodov za droge in kriminal (UNODC).

Preiskava je razkrila, da se predpisi in obveznosti po nacionalni zakonodaji od 29. junija 2011 niso znatno spremenili. Bolivija ima vzpostavljena sistema notranje zakonodaje in mednarodnega sodelovanja, ki sta povezana z zadevnimi mednarodnimi predpisi o boju proti proizvodnji, prodaji in uporabi nezakonitih drog. Vsi elementi obeh sistemov so po odpovedi Enotne konvencije ZN ostali nespremenjeni. Bolivijska zakonodaja zato še vedno vključuje določbe Konvencije v skladu s členom 15(2).

Preiskava je tudi razkrila, da je izvajanje veljavnih pravnih določb po odpovedi Konvencije ostalo učinkovito. Zato je Bolivija ves čas učinkovito izvajala zadevno zakonodajo.

Na podlagi teh elementov in v skladu s členom 19(2) uredbe o GSP je Komisija v skladu s postopkom iz člena 27(5) navedene uredbe zaključila, da ugotovitve preiskave ne upravičujejo začasnega preklica tarifnih preferencialov GSP+ za Bolivijo in da se zato preiskavo ustavi. Treba je tudi opozoriti, da Komisija v skladu s členom 8(3) uredbe o GSP še vedno spremlja razvoj statusa ratifikacije in učinkovito izvajanje Enotne konvencije ZN v Boliviji ter se nanju odziva v skladu z razpoložljivimi postopki iz uredbe o GSP, vključno z začetkom nove preiskave o tej zadevi, če bi bilo to potrebno.

(1) UL L 80, 20.3.2012, str. 30.

(2) UL L 211, 6.8.2008, str. 1.